Poštovana Predsjednice Skupštine Prijestonice Cetinje,

Uvaženi ministri i predstavnici izvršne, sudske i zakonodavne vlasti, diplomatskog kora, vjerskih zajednica,

Dame i gospodo,

Dozvolite mi da na početku obraćanja čestitam mojim sugrađanima Dan oslobođenja našeg slobodarskog grada, kojeg su u vječnost upisali njegovih 49 narodnih heroja, kao i njegovo jedinstveno 50-o zvanje - Grad heroj.

Danas, na 75. godišnjicu oslobođenja Cetinja, ne možemo da ne zastanemo i zahvalimo se njima i svima onima koji su branili slobodu od pošasti fašizma. Ne smijemo zaboraviti da se na Cetinju „iskra zametnula“ i da je Crna Gora iz Drugog svjetskog rata, zahvaljujući i cetinjskim junacima, vratila obrise svoje državnosti, ravnopravnosti, i još važnije – svoje ime, koje joj 1918. iz međunarodne javnosti izbrisano.

Antifašizam, slobodarstvo, nacionalno jedinstvo, očuvanje identiteta uz nužno poštovanje različitosti jesu i moraju ostati trajne vrijednosti koje baštinimo. Na to nas obavezuje ovaj praznik, naša junačka tradicija i naši preci, koji su sa znatno manjim mogućnostima i u teškim okolnostima sačuvali našu domovinu – Crnu Goru.

Poštovani prijatelji,

Dan Prijestonice prilika je sa sagledavanje učinjenog za godinu, za razumijevanjepostignuća i donošenje odluka u kom pravcu bi trebalo Cetinje da se razvija.

Dijelim sa vama zadovoljstvo postignutim, jer smo i ove godine nastavili sa finansijskom konsolidacijom, ostvarili značajne uštede, izbjegli nova zaduženja i vratili dio duga, a vodili smo računa o potrebama zajednice. Programom razvoja Prijestonice Cetinje postavili smo ambicioznu agendu infrastrukturnih projekata, čija bi realizacija trebalo da unaprijedi kvalitet života građana i da podstakne privredni razvoj grada. Na kraju trećeg kvartala realizacija Programa dostigla je 75 odsto što je, po nama, odličan rezultat.

Dobro planiranje pomoglo nam je da u ovom trenutku imamo ostvarenje budžeta u iznosu od 74% planiranog. Redovno isplaćujemo zarade i servisiramo obaveze prema preduzećima čiji je Prijestonica osnivač.

Vodili smo odgovornu socijalnu politiku – povećali naknade za novorođenu djecu na 350 eura, koliko iznosi i naknada nezaposlenim porodiljama. Obezbijedili smo šest socijalnih stanova za sugrađane u stanju socijalne potrebe, kupili udžbenike učenicima prva tri razreda osnovne škole, gotovo udvostručili izdvajanja za razna socijalna davanja, dodijelili studentske stipendije i nagrade.

Ove godine radili smo i na stvaranju uslova da već od naredne školske godine obezbijedimo besplatne udžbenike za prvih pet razreda osnovne škole, a nastavićemo i akciju da svi osnovci koji pohađaju seoske škole imaju besplatne udžbenike.

Podržavali smo rad obrazovnih ustanova donacijama za nabavku opreme, sanaciju mobilijara, bravarije i krovova. Samostalno i u saradnji sa partnerima obezbijedili smo i opremili nova dječja igrališta.

Kontaktirali su nas brojni domaći i strani investitori, prenoseći nam interesovanja za investiranje u Cetinje. Naša vrata su im otvorena i dobrodošli su. Pripremamo novi set podsticajnih mjera, koje razrađujemo sa Ministarstvom ekonomije i Privrednom komorom Crne Gore, kako bismo dodatno podstakli konkurentnost i uklonili biznis barijere.

Najveći izazov za lokalnu upravu je otvaranje novih radnih mjesta. Kupovina Oboda, koji je sada u 100% vlasništvu Prijestonice, otvara mogućnosti za nove poslovne partnere i za nova zapošljavanja. Javni oglas za davanje u dugoročni zakup Oboda je u toku, a do kraja godine trebalo bi da znamo ko je od investitora, koji su se interesovali za taj kompleks, ispunio postavljene kriterijume. Raduje me što danas mogu podijeliti sa vama informaciju da za zakup Oboda kroz uplatu depozita imamo prvu podnešenu prijavu.

Biznis centar Cetinje dobio je prve stanare. Konkurs za prijem stanara – korisnika poslovnog prostora raspisan je na neodređeno vrijeme do popunjavanja kapaciteta, a budućim mladim, talentovanim i inovativnim korisnicima na raspolaganju je ukupno 60 radnih mjesta. Na projektima zapošljavanja sarađivali smo sa privatnim sektorom. Preusmjeravanjem donacija i sopstvenim sredstvima podržali smo i zapošljavanje pet osoba sa invaliditetom.

Značajne aktivnosti posvećene su kupovini lokacije u istorijskom jezgru grada, gdje bi trebalo, kroz privatno-javno partnerstvo, da bude izgrađen novi hotel Lokanda, po ugledu na stari koji je srušen nakon zemljotresa 1979. godine. Gradnja nove Lokande doprinijela bi unapređenju turističke ponude i podstakla nova zapošljavanja.

Cetinje je rekonstrukcijom bivšeg Bugarskog poslanstva i Gradske kafane dobilo prvi butik hotel sa pet zvjezdica i 35 novih radnih mjesta.

Intenzivno radimo i na razvoju koncepta Smartcity, kao i na kreiranju nove turističke ponude, jačanjem manifestacionog turizma, a pravi uspjeh u tom smislu jeste dovođenje najvećeg regionalnog muzičko-gastronomskog festivala na Cetinje - Montenegro BeerFest-a. Namjera nam je da u junu 2020. godine na Cetinju organizujemo i prvi Međunarodni sajam pršute (MESAP).

Cilj nam je diversifikacija turističke ponude i popularizacija destinacije, privlačenje što većeg broja turista, ali i promocija domaćih proizvoda po kojima smo prepoznati.

Više o realizovanim projektima moći ćete da vidite u filmu koji smo pripremili.

Uvaženi gosti,

U Programu razvoja Prijestonice Cetinje za 2020. godinu je 19 projekata, a realizacija najvećeg broja njih već je započela.

Prioritet nam je stvaranje uslova za održiv sistem vodosnabdijevanja Cetinja. Naredne godine za ovu namjenu planirano je da bude potrošeno oko dva miliona eura. Ostavili smo mogućnost da taj iznos bude povećan ako se steknu uslovi i pravovremeno pripremi tehnička dokumentacija. Uporedo radimo i na izradi hidrotehničke studije za rješavanje otpadnih voda iz cetinjskog polja.

Jedan od proriteta je i rješavanje stambenog pitanja najugroženijih stanovnika Prijestonice Cetinje. Programom za 2020. godinu planirano je 300 hiljada eura za projektovanje i izgradnju objekta u Belvederskoj ulici, a za ovaj projekat imaćemo i podršku Vlade Crne Gore.

Biće nastavljeni radovi na unapređenju gradskih, lokalnih i nekategorisanih puteva, za koje je planirano 700 hiljada eura. Kako bi ravnomjerno razvijali sve djelove opštine, raspisali smo tender za projektovanje saobraćajnice od Ulića do Rijeke Crnojevića, dužine 9,5 kilometara.

Već u maju 2020. trebalo bi da imamo projekat puta, koji bi trebalo kvalitetnije da poveže Rijeku Crnojevića sa Cetinjem i podstakne turističke i razne privredne aktivnosti.

Sa Vojskom Crne Gore radimo put preko opštine Podgorica ka Danilovgradu kojim povezujemo Velestovo sa Komanima, a sa Direkcijom za saobraćaj rekonstruišemo put od Kuka (Međuvršja) do Ivanovih korita u dužini od 4,5 km.

Planirali smo i znatna sredstva za objekte i insfrastrukturu na Čevu i Njegušima.

Oko pola miliona planirano je za kupovinu zemljišta od Šumskog gazdinstva u stečaju gdje bi se, između ostalog, uredila Aleja Petrovića i tu, kada se steknu uslovi, sahranili zemni ostaci potomaka dinastije Petrović Njegoš iz Italije, Francuske i Austrije.

Poštovani prijatelji,

Ohrabreni učinjenim u 2019. godini, svjesni svih izazova i očekivanja koja se pred nas postavljaju, sa znanjem, entuzijaznom i željom nastavljamo da radimo u interesu svih građana Cetinja.

Vjerujemo u potencijale ovoga grada i njegovih ljudi, i u blisku budućnost koja će, već sada znamo, biti bolja od sadašnjosti.

Prijestonice, srećan ti praznik!